Nordhaug med smertefull natt etter velten
Nordhaug kom rullende til start litt stivere enn i går, men var fortsatt i grei form til å gjennomføre dagens etappe fra Svolvær til Stokmarknes i Arctic Race. - Jeg hadde vondt i kroppen i natt, men det går helt greit. Jeg har forslått skulderen, så jeg kjenner det godt, sier Norhdaug til VG etter å ha vært gjennom det faste innskrivingsritualet på podiet i Svolvær. DIREKTE:VG følger Arctic Race fra klokken 16! Thor Hushovd kalte det hans mest fantastiske dag på sykkelsetet. Nordhaug nøt også naturen, men kan neppe ha like gode minner etter at han ble felt av en feil fra en av motorsyklistene til fransk TV. Flere ryttere lå strødd rundt på veien og i grøfta. - Det var kjipt, sier Nordhaug.- Ja det er det. Men det kan skje innimellom. Vi syklister og motorsyklistene kan gjøre feil, sier Nordhaug. Motorsyklisten ventet ved utgangen av en tunnel 13 kilometer før mål. Da feltet kom susende i cirka 70 kilometer i timen klarte ikke motorsyklisten å akselerere fort nok. En kjapp oppbremsing i front fikk følger lengre bak i feltet. - Det var stygt. Det var flere ryttere som røk ut av rittet. Jeg var den som kom best ut av det, sier Nordhaug. Motorsyklisten er nå ilagt én dags karantene. ASO har et sett av regler for de som følger feltet på motorsykkel og i bil. I 2011 kom en av de mest dramatiske episodene i Tour de France da Johnny Hoogerland og Juan Antonio Flecha ble meid ned av en en akkreditert bil da de lå i brudd og kunne kjempet om etappeseier. I stedet ble de slengt i grøfta og Hoogeland ble kappet opp av piggtrådgjerder langs løypa. Det kunne gått langt verre enn sykehusbesøk og tjue sting. Sjåføren som kom fra fransk presse, ble utestengt fra Tour de France på livstid. Arctic Race beveger seg nå nordøstover i strålende solskinn med Thor Hushovd i ledertrøyen.
Lars Petter Nordhaug mener motorsyklistens feil var stygg og amatørmessig, da dårlig kjøring felte Nordhaug og flere ryttere.